Diari Oficial de la Generalitat Valenciana


Sumari del DOGV 4664, del 07-01-2004 (2003/13601)

ORDRE de 30 de desembre de la Conselleria d'Indústria, Comerç i Turisme, per la qual es convoquen ajudes al finançament de les despeses corrents de funcionament i divulgació de les entitats organitzadores de festes d'interés turístic internacional de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4664

Data del DOGV
:   07-01-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13229


Data del document
:   30-12-2003

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * manifestació cultural
    * ajuda pública
    * societat sense fins de lucre
    * cultura popular
    * suport econòmic
    * cultura regional

ORDRE de 30 de desembre de la Conselleria d'Indústria, Comerç i Turisme, per la qual es convoquen ajudes al finançament de les despeses corrents de funcionament i divulgació de les entitats organitzadores de festes d'interés turístic internacional de la Comunitat Valenciana. [2003/X13922]
  
El sector turístic és un dels més innovadors i punters dins de l'estructura econòmica de la Comunitat Valenciana. Un sector en canvi constant i que necessita millorar i renovar la seua oferta constantment dins dels paràmetres de la qualitat, l'impuls econòmic i el respecte per l'entorn.
  
A més, el turisme, com a referent a escala mundial de la Comunitat Valenciana, és una plataforma indispensable per a la divulgació de les tradicions i dels valors culturals dels pobles que la componen. Una tradició cultural que té poderoses manifestacions a través de les festes populars, algunes de les quals es remunten a l'edat mitjana i que s'han conservat al llarg dels segles.
  
A la Comunitat Valenciana hi ha diverses festes que han sigut declarades d'Interés Turístic Internacional. Totes aquestes festes constitueixen un patrimoni de valor incalculable per a la nostra comunitat i han de rebre suport tant pel que fa al funcionament com a la divulgació.
  
Per tot això, i fent ús de les facultats atribuïdes per l'article 35 de la Llei 5/1983, de 30 de desembre, de Govern Valencià, i per l'article 47 del text refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte de les ajudes
  
L'objecte d'aquesta ordre és convocar ajudes econòmiques destinades a sufragar les despeses corrents de funcionament i manteniment de les entitats organitzadores de les festes declarades d'interés turístic internacional de la Comunitat Valenciana, com també les despeses de divulgació d'aquestes festes efectuades per les dites entitats, d'acord amb les consignacions pressupostàries que amb aquesta finalitat establisca la Llei de Pressupostos de la Generalitat Valenciana per a l'exercici 2004.
  
Article 2. Destinataris de les ajudes
  
Poden ser beneficiaris de les ajudes les entitats privades sense ànim de lucre que organitzen i celebren alguna de les manifestacions definides en l'article precedent.
  
Article 3. Accions subvencionables
  
1. Podran subvencionar-se les despeses següents:
  
a) Despeses de personal contractat permanentment.
  
b) Despeses corrents de l'edifici que continga la seu de l'entitat organitzadora de les festes.
  
c) Altres despeses que es consideren imprescindibles per al sosteniment de l'activitat d'organització de la festa.
  
d) Elaboració de material divulgatiu de la festa, en qualsevol suport.
  
e) Preparació de presentacions en congressos i fires internacionals.
  
f) Lloguer de superfície d'exposició en fires internacionals de turisme.
  
2. Les ajudes que s'estableixen en aquesta ordre tenen la consideració de subvencions a fons perdut.
  
3. L'import de les subvencions concedides en cap cas no pot ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de les activitats dutes a terme pel beneficiari.
  
4. Només serà subvencionable l'IVA satisfet per l'adquisició de béns o serveis quan el beneficiari acredite documentalment l'exempció o no-subjecció al dit impost.
  
Article 4. Quantia de les subvencions.
  
Les ajudes en cap cas no poden superar l'import màxim de 70.000,00 euros per entitat i festa.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades en aquesta ordre han de dirigir-se a la Conselleria d'Indústria, Comerç i Turisme i s'han de presentar, en l'imprés normalitzat, al Registre General de la Conselleria d'Indústria, Comerç i Turisme, o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds han d'anar acompanyades dels documents que es relacionen a continuació:
  
a) Documentació acreditativa i identificadora del sol·licitant i del seu representant legal.
  
b) Documentació acreditativa que el sol·licitant es troba al corrent en les obligacions tributàries i davant de la Seguretat Social, que a continuació es relaciona, la vigència de la qual ha d'estendre's fins a la data d'atorgament de la subvenció, en els termes establits en l'Ordre de 30 de maig de 1996, de la Conselleria d'Economia i Hisenda:
  
- Alta, referida a l'exercici corrent, o últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'impost esmentat. Quan el sol·licitant estiga exempt d'aquest impost, ha d'acreditar aquesta circumstància mitjançant declaració responsable.
  
- Certificat positiu de l'Agència Estatal d'Administració Tributària que acredite que el sol·licitant compleix les obligacions tributàries a què fa referència l'article 13.1, b) a d) del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. Aquest certificat pot ser substituït per la declaració responsable de l'interessat en què conste que compleix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant està al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana. Aquest certificat pot ser substituït per la declaració responsable de l'interessat en què conste que compleix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè la Conselleria d'Economia, Hisenda i Ocupació li cedisca la informació.
  
c) Certificat del secretari d'Ajuntament de l'entitat local que acredite:
  
- La població de dret de l'entitat local corresponent segons l'últim cens confeccionat.
  
- La participació certa de l'entitat en l'organització de la festa o de l'acte.
  
- Pressupost de l'entitat local dedicat a la celebració de la festa o de l'acte, amb desglossament de l'import que, si s'escau, es destina a l'entitat organitzadora, sol·licitant de l'ajuda.
  
d) Certificat del secretari de l'entitat organitzadora en què s'incloguen els aspectes següents:
  
- Pressupost general de l'entitat respectiva.
  
- Membres de ple dret integrants de l'entitat organitzadora.
  
e) Memòria detallada sobre la celebració objecte de la subvenció, la participació de la població local en la celebració i l'afluència de visitants que genera amb el nombre estimat d'aquests. Aquesta memòria ha de ser visada per l'entitat local.
  
f) Memòria descriptiva de les despeses de l'exercici 2004 per a les quals necessita les ajudes en connexió amb les activitats que realitza l'entitat sol·licitant tant durant el període de la festa com al llarg de l'any. Així mateix, en la memòria s'han d'assenyalar les activitats futures que es preveuen portar a terme durant l'exercici 2004 i a les quals serien destinades les despeses que es pretén que siguen objecte de subvenció.
  
3. El termini de presentació de sol·licituds és el comprés entre l'endemà de la publicació d'aquesta ordre al Diari Oficial de la Generalitat Valenciana i el 15 de febrer del 2004, tots dos inclusivament.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o quan no s'hi adjunte la documentació que d'acord amb aquesta ordre siga exigible, es requerirà l'interessat perquè en el termini de 10 dies esmene la falta o aporte els documents preceptius, amb indicació que, si no ho fa així, es considerarà que ha desistit de la petició.
  
Article 6. Criteris d'avaluació de les sol·licituds
  
Per a la concessió de les ajudes es tindran en compte els criteris de prioritat següents:
  
a) Nombre de visitants en relació amb els habitants de l'entitat local corresponent.
  
b) Nombre de persones dedicades activament als actes que formen les festes.
  
c) Nombre de membres components de l'entitat organitzadora en relació amb els habitants de l'entitat local.
  
d) Pressupost general de l'entitat organitzadora.
  
e) Si es reben o no es reben subvencions d'algun tipus per part d'altres departaments o entitats de la Generalitat Valenciana.
  
f) Antiguitat en la declaració de Festa d'Interés Turístic Internacional.
  
Article 7. Resolució de la concessió d'ajudes.
  
1. La Conselleria d'Indústria, Comerç i Turisme pot demanar al sol·licitant l'aportació addicional d'altres documents o de dades aclaridores que considere necessàries per tal d'arribar a una resolució sobre la sol·licitud presentada.
  
2. Una comissió avaluadora formada pel secretari autonòmic d'Indústria i Comerç, el secretari autonòmic de Turisme i un representant de l'Agència Valenciana de Turisme, estudiarà les sol·licituds i elevarà un informe al conseller d'Indústria, Comerç i Turisme.
  
3. El conseller d'Indústria, Comerç i Turisme, a proposta de la comissió avaluadora, dictarà la resolució de concessió d'ajudes en què se'n fixarà expressament la quantia i s'hi incorporaran, si s'escau, les condicions i obligacions que s'establisquen.
  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre és de dos mesos comptats des de la data de la finalització del termini de presentació de sol·licituds. Transcorregut el dit termini sense que hi haja resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Contra les resolucions a què es refereixen els paràgrafs anteriors, que esgoten la via administrativa, es pot interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes que es preveuen en aquesta ordre resoldrà les incidències que es produïsquen després de la dita concessió.
  
Article 9. Obligacions del beneficiari
  
Heus ací les obligacions del beneficiari:
  
- Realitzar les activitats que fonamenten la concessió de la subvenció.
  
- Acreditar la realització de les activitats i també el compliment dels requisits i de les condicions que determinen la concessió de l'ajuda.
  
- Sotmetre's a les actuacions de control financer que corresponguen a la Intervenció General de la Generalitat Valenciana en relació amb les ajudes concedides.
  
- Fer constar de manera explícita en la difusió de les accions subvencionades el suport de la Conselleria d'Indústria, Comerç i Turisme.
  
Article 10. Control de les accions
  
1. La Conselleria d'Indústria, Comerç i Turisme pot efectuar el control i seguiment dels projectes per mitjà de les inspeccions que estime necessàries i emetre un certificat final que servirà de base per a la tramitació del corresponent expedient de liquidació de la subvenció concedida.
  
2. El beneficiari ha de comunicar, en qualsevol moment de la vigència de l'expedient, altres ajudes públiques i privades que haja obtingut o sol·licitat per al mateix projecte després de la data de presentació de la sol·licitud.
  
Article 11. Liquidació de les ajudes
  
1. La liquidació de les ajudes s'efectuarà una vegada fetes les activitats subvencionades totalment o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. A l'efecte del que estableix el punt anterior, els beneficiaris, en el termini d'un mes des de l'execució dels projectes, totalment o en les fases previstes, i en tot cas fins al 30 d'octubre del 2004, i llevat que per circumstàncies concurrents es determine un termini distint en la resolució de concessió de l'ajuda, han de presentar:
  
a) Factures i altres documents justificatius de la despesa efectuada per un import igual o superior a la quantia de la subvenció concedida, expedits d'acord amb la normativa vigent. En el cas de despeses de personal: nòmines, butlletins de cotització a la Seguretat Social i còpia del contracte.
  
b) Memòria de les activitats realitzades.
  
c) Acreditació, si s'escau, del compliment de les obligacions i condicions que s'hagen establit en la resolució.
  
Article 12. Pagament anticipat
  
Amb caràcter excepcional, el pagament de les ajudes pot anticipar-se en un 40 per cent, després de presentació prèvia pel beneficiari d'aval bancari per les quanties anticipades, constituït d'acord amb la normativa vigent, en els serveis territorials de la Conselleria d'Economia, Hisenda i Ocupació.
  
Article 13. Minoració i resolució de les ajudes
  
1. L'incompliment de les condicions i dels terminis establits en la resolució, la insuficient justificació de les despeses efectivament realitzades o la justificació de despeses per import inferior a la subvenció concedida, com també la concessió d'altres ajudes públiques o privades amb posterioritat a la presentació de la sol·licitud, si en conjunt excedeixen els límits establits, pot donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i les altres circumstàncies que han donat lloc a l'atorgament de la subvenció, o la falta de justificació de la realització de les activitats de l'entitat organitzadora, dóna lloc a la incoació per l'òrgan competent per a la concessió de les ajudes de l'expedient corresponent que pot finalitzar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
1. La concessió de les ajudes previstes en aquesta ordre està condicionada a l'existència de crèdit adequat i suficient en els Pressupostos de la Generalitat Valenciana per a l'exercici 2004.
  
2. En compliment del que preveu l'article 47.11 del text refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2004, per ordre de la Conselleria d'Indústria, Comerç i Turisme es donarà publicitat de les línies de crèdit i de l'import global màxim destinat a la concessió de les ajudes previstes en aquesta convocatòria.
  
Segona
  
1. En el cas que els documents exigits que han d'acompanyar la sol·licitud de concessió d'ajudes ja estiguen en poder de qualsevol òrgan de l'administració actuant, el sol·licitant pot acollir-se al que estableix l'apartat f) de l'article 35 de la Llei 30/1992, de Règim Jurídic de les Administracions i del Procediment Administratiu Comú, sempre que es faça constar la data i l'òrgan o la dependència en què van ser presentats o, si s'escau, emesos i quan no hagen transcorregut mes de cinc anys des de la finalització del procediment a què corresponguen.
  
2. En els supòsits d'impossibilitat material d'obtenir el document, l'òrgan competent pot requerir al sol·licitant la presentació del document o, si hi manca, l'acreditació per altres mitjans dels requisits a què es refereix el document.
  
DISPOSICIÓ FINAL
  
Única
  
Aquesta ordre entrarà en vigor l'endemà de ser publicada al Diari Oficial de la Generalitat Valenciana.
  
València, 30 de desembre de 2003
  
El conseller d'Indústria, Comerç i Turisme,